CELEX: 52018PC0721
Language: ro
Date: 2018-10-31
Title: Propunere de DECIZIE DE PUNERE ÎN APLICARE A CONSILIULUI de modificare a Deciziei de punere în aplicare (UE) 2015/2429 de autorizare a Letoniei să introducă o măsură specială de derogare de la articolul 26 alineatul (1) litera (a) și de la articolele 168 și 168a din Directiva 2006/112/CE privind sistemul comun al taxei pe valoarea adăugată

COMISIA EUROPEANĂ
            Bruxelles, 31.10.2018
            COM(2018) 721 final
            2018/0373(NLE)
            Propunere de
            DECIZIE DE PUNERE ÎN APLICARE A CONSILIULUI
            de modificare a Deciziei de punere în aplicare (UE) 2015/2429 de autorizare a Letoniei să introducă o măsură specială de derogare de la articolul 26 alineatul (1) litera (a) și de la articolele 168 și 168a din Directiva 2006/112/CE privind sistemul comun al taxei pe valoarea adăugată
            
               
         
         
            
               EXPUNERE DE MOTIVE
            
            
               
                  În conformitate cu articolul 395 alineatul (1) din Directiva 2006/112/CE din 28 noiembrie 2006 privind sistemul comun al taxei pe valoarea adăugată (denumită în continuare „Directiva TVA”), Consiliul, hotărând în unanimitate la propunerea Comisiei, poate autoriza orice stat membru să aplice măsuri speciale de derogare de la dispozițiile directivei respective, pentru a simplifica procedura de colectare a TVA sau pentru a preveni anumite forme de evaziune fiscală sau de evitare a obligațiilor fiscale. 
               
               
                  Prin scrisoarea înregistrată la Comisie în data de 20 iunie 2018, Letonia a solicitat autorizarea de a continua aplicarea unei măsuri de derogare de la principiile generale care reglementează dreptul de deducere a TVA-ului în amonte în ceea ce privește anumite autoturisme. Împreună cu cererea de prelungire, Letonia a prezentat un raport care cuprinde o reexaminare a procentajului prevăzut pentru limitarea dreptului de deducere. 
               
               
                  În conformitate cu articolul 395 alineatul (2) din Directiva TVA, Comisia a informat celelalte state membre, prin scrisoarea din 7 septembrie 2018, cu privire la cererea înaintată de Letonia. Prin scrisoarea din 10 septembrie 2018, Comisia a informat Letonia că dispune de toate informațiile pe care le consideră necesare pentru evaluarea cererii.
               
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  Articolul 168 din Directiva TVA prevede că o persoană impozabilă are dreptul de a deduce valoarea TVA-ului perceput pentru achizițiile efectuate în scopul operațiunilor sale taxabile. Articolul 26 alineatul (1) litera (a) din directiva menționată stabilește că utilizarea în folosul propriu a bunurilor care constituie o parte din activele folosite în cadrul unei activități economice este considerată o prestare de servicii efectuată cu plată, atunci când TVA-ul aferent bunurilor respective a fost eligibil pentru deducere. Acest sistem permite recuperarea TVA-ului dedus inițial pentru utilizarea în interes personal. 
               
               
                  În cazul autoturismelor, acest sistem este greu de aplicat, mai ales pentru că este dificil să se facă distincția între utilizarea în folos personal și utilizarea în interes de serviciu. Atunci când există o evidență contabilă, aceasta impune o sarcină suplimentară atât întreprinderii, cât și administrației pentru menținerea și verificarea respectivei evidențe. 
               
               
                  Prin Decizia de punere în aplicare 2013/191/UE a Consiliului
                     1
                   Letoniei i s-a acordat autorizația de a limita la 80 % dreptul de deducere în ceea ce privește anumite autoturisme. Letonia a considerat că acest procentaj nu corespunde situației reale și, prin Decizia de punere în aplicare (UE) 2015/2429 a Consiliului
                     2
                  , Letoniei i s-a acordat autorizația de a limita la 50 % dreptul de deducere. Această din urmă decizie expiră la 31 decembrie 2018 și Letonia a solicitat prelungirea ei cu încă o perioadă limitată de timp. 
               
               
                  În conformitate cu articolul 6 alineatul (2) din Decizia de punere în aplicare (UE) 2015/2429, Letonia a prezentat un raport care cuprinde o reexaminare a procentajului fixat pentru deducerea TVA-ului. 
               
               
                  Letonia consideră că limita procentuală aplicată este în continuare adecvată. În perioada de aplicare a măsurii speciale Letonia a făcut uz pe deplin de limitarea deducerii și recunoaște că aceasta permite ușurarea sarcinii administrative pentru plătitorii de TVA și pentru administrația fiscală, atunci când autoturismul nu este utilizat exclusiv în interes de serviciu. 
               
               
                  Condițiile de aplicare a derogării continuă să se aplice. Astfel, măsura specială se aplică tuturor autoturismelor cu cel mult opt locuri pe scaune în afară de locul conducătorului auto și cu o masă inferioară unei anumite valori care nu sunt utilizate exclusiv în interes de serviciu. Autoturismele care sunt utilizate pentru anumite activități specifice sunt excluse de la sistemul de limitare a dreptului la deducere și ar face obiectul normelor obișnuite: autoturismele cumpărate în scopul revânzării, al închirierii sau al închirierii în sistem de leasing; autoturismele utilizate pentru transportul de pasageri (de exemplu, taxiurile) sau de mărfuri; autoturismele utilizate pentru lecții de conducere; autoturismele utilizate pentru serviciile de pază sau de urgență; autoturismele utilizate ca vehicule demonstrative.
               
               
                  Dat fiind impactul pozitiv al măsurii speciale în ceea ce privește sarcina administrativă a contribuabililor și a administrațiilor fiscale, se propune acordarea măsurii de derogare pentru o nouă perioadă limitată, până la 31 decembrie 2021. Orice cerere de prelungire ar trebui să fie însoțită de un raport care să cuprindă o reexaminare a procentajului aplicat și să fie trimisă Comisiei până la 31 martie 2021.
               
            
            
               •Coerența cu dispozițiile deja existente în domeniul de politică vizat
            
            
               Derogări similare în ceea ce privește dreptul de deducere au fost acordate și altor state membre. 
            
            
               Conform articolului 176 din Directiva TVA, Consiliul stabilește cheltuielile pentru care TVA-ul nu este deductibil. Până la adoptarea unor dispoziții în acest sens, statele membre sunt autorizate să mențină excluderile care erau în vigoare la 1 ianuarie 1979. Există așadar unele dispoziții de tip „statu-quo” care limitează dreptul de deducere a TVA-ului în ceea ce privește autoturismele. 
            
            
               
                  În pofida inițiativelor anterioare de stabilire a unor reguli privind categoriile de cheltuieli care pot face obiectul limitării dreptului de deducere
                     3
                  , această derogare este adecvată în așteptarea unei armonizări a acestor reguli la nivelul UE. 
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
         
         
            
               Articolul 395 din directiva TVA. 
            
            
               •Subsidiaritate (pentru competență neexclusivă) 
            
            
               
                  Având în vedere dispoziția din Directiva TVA pe care se întemeiază propunerea, principiul subsidiarității nu se aplică.
               
            
            
               •Proporționalitate
            
            
               
                  Propunerea respectă principiul proporționalității din motivele prezentate în continuare. 
               
               
                  Decizia se referă la o autorizare acordată unui stat membru la cererea acestuia și nu constituie o obligație. 
               
               
                  Având în vedere domeniul de aplicare limitat al derogării, măsura specială este proporțională cu obiectivul urmărit, și anume combaterea evaziunii fiscale și simplificarea colectării TVA.
               
            
            
               •Alegerea instrumentului
            
            
               
                  În temeiul articolului 395 din Directiva TVA, derogarea de la normele comune în materie de TVA este posibilă numai cu autorizarea Consiliului, hotărând în unanimitate la propunerea Comisiei. În plus, o decizie a Consiliului este cel mai adecvat instrument, deoarece poate fi adresată statelor membre în mod individual.
               
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Consultările cu părțile interesate
            
            
               
                  Prezenta propunere se bazează pe o cerere înaintată de Letonia și se referă doar la acest stat membru. 
               
            
            
               •Obținerea și utilizarea expertizei
            
            
               
                  Nu a fost necesar să se recurgă la expertiză externă. 
               
            
            
               •Evaluarea impactului
            
            
               
                  Propunerea are ca obiectiv simplificarea procedurii de impozitare și combaterea fraudelor în domeniul TVA, având în consecință un impact potențial pozitiv atât pentru întreprinderi, cât și pentru administrații. Letonia consideră că această măsură este adecvată și comparabilă cu alte derogări anterioare sau actuale.
               
            
            
               4.IMPLICAȚII BUGETARE
            
            
               
                  Propunerea nu va avea implicații negative pentru bugetul UE.
               
            
            
               5.ALTE ELEMENTE
            
            
               
                  Propunerea include o clauză de limitare în timp, derogarea expirând automat la 31 decembrie 2021.
               
            
         
         
            
               
                  În cazul în care va avea în vedere solicitarea unei noi prelungiri a măsurii de derogare după 2021, Letonia va trebui să transmită Comisiei un raport care să includă reexaminarea limitei procentuale, împreună cu cererea de prelungire, până la 31 martie 2021 cel târziu.
               
            
            
               2018/0373 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de modificare a Deciziei de punere în aplicare (UE) 2015/2429 de autorizare a Letoniei să introducă o măsură specială de derogare de la articolul 26 alineatul (1) litera (a) și de la articolele 168 și 168a din Directiva 2006/112/CE privind sistemul comun al taxei pe valoarea adăugată
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  4
               , în special articolul 395 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)Decizia de punere în aplicare (UE) 2015/2429 a Consiliului
                  5
                a autorizat Letonia să restricționeze la 50 % dreptul de deducere a TVA-ului la cumpărarea, luarea în leasing, achiziția intracomunitară și importul de autoturisme cu o greutate maximă autorizată care nu depășește 3500 de kilograme și cu cel mult opt locuri pe scaune, în plus față de locul conducătorului auto, precum și cheltuielile legate de întreținere, reparații și combustibil ale unor astfel de autoturisme până la 31 decembrie 2018.
            
            
               (2)Printr-o scrisoare înregistrată de Comisie la 20 iunie 2018, Letonia a solicitat autorizarea de a continua să aplice măsura specială de derogare de la articolul 26 alineatul (1) litera (a) și de la articolele 168 și 168a din Directiva 2006/112/CE pentru a limita dreptul de deducere în ceea ce privește cheltuielile legate de anumite autoturisme care nu sunt utilizate exclusiv în interes de serviciu. 
            
            
               (3)Prin scrisoarea din 7 septembrie 2018, Comisia a transmis cererea Letoniei și altor state membre. Prin scrisoarea din 10 septembrie 2018, Comisia a notificat Letoniei că dispune de toate informațiile pe care le consideră necesare pentru evaluarea cererii.
            
            
               (4)În conformitate cu articolul 6 alineatul (2) din Decizia de punere în aplicare (UE) 2015/2429, Letonia a prezentat un raport care cuprinde o reexaminare a procentajului fixat pentru deducerea TVA-ului. Pe baza informațiilor disponibile în prezent, Letonia consideră că o limită de 50 % este în continuare justificabilă și adecvată.
            
            
               (5)Prelungirea măsurii de derogare ar trebui să fie limitată în timp, pentru a permite evaluarea eficacității ei și determinarea procentului adecvat. Dat fiind impactul pozitiv al măsurii de derogare asupra sarcinii administrative a contribuabililor și a administrațiilor fiscale, ar trebui ca Letonia să fie autorizată să aplice în continuare măsurile pentru o nouă perioadă limitată, până la 31 decembrie 2021.
            
            
               (6)În cazul în care consideră că este necesară o nouă prelungire a măsurii de derogare după 2021, Letonia ar trebui să transmită Comisiei, până la 31 martie 2021, un raport care cuprinde o reexaminare a procentajului aplicabil, împreună cu cererea de prelungire.
            
            
               (7)Derogarea ar urma să aibă un efect neglijabil asupra valorii globale a încasărilor din impozite colectate în etapa de consum final, fără niciun impact negativ asupra resurselor proprii ale Uniunii care provin din TVA.
            
            
               (8)Prin urmare, Decizia de punere în aplicare (UE) 2015/2429 a Consiliului ar trebui modificată în consecință,
            
            
               ADOPTĂ PREZENTA DECIZIE: 
            
            
               Articolul 1
            
         
         
            
               Articolul 6 din Decizia de punere în aplicare (UE) 2015/2429 a Consiliului se înlocuiește cu următorul text:
            
            
               „Articolul 6
            
            
               (1) Prezenta decizie se aplică de la 1 ianuarie 2016 până la 31 decembrie 2021.
            
            
               (2) Orice cerere de prelungire a autorizării prevăzute în prezenta decizie se transmite Comisiei până la 31 martie 2021 și este însoțită de un raport care cuprinde o reexaminare a procentajului prevăzut la articolul 1.”
            
            
               Articolul 2
            
            
               Prezenta decizie se aplică de la 1 ianuarie 2019. 
            
            
               Articolul 3
            
            
               Prezenta decizie se adresează Republicii Letonia. 
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        Decizia de punere în aplicare 2013/191/UE a Consiliului din 22 aprilie 2013 de autorizare a Letoniei să introducă o măsură specială de derogare de la articolul 26 alineatul (1) litera (a) și de la articolele 168 și 168a din Directiva 2006/112/CE privind sistemul comun al taxei pe valoarea adăugată, JO L 113, 25.4.2013, p. 11-12. 
               
               
                  
                     (2)
                  
                        Decizia de punere în aplicare (UE) 2015/2429 a Consiliului din 10 decembrie 2015 de autorizare a Letoniei să introducă o măsură specială de derogare de la articolul 26 alineatul (1) litera (a) și de la articolele 168 și 168a din Directiva 2006/112/CE privind sistemul comun al taxei pe valoarea adăugată, JO L 334, 22.12.2015, p. 15-17. 
               
               
                  
                     (3)
                  
                        COM (2004) 728 final - Propunere de Directivă a Consiliului de modificare a Directivei 77/388/CEE în vederea simplificării obligațiilor în materie de taxă pe valoarea adăugată (JO C 24, 29.1.2005, p. 10), retrasă la 21 mai 2014
                  
                  (JO C 153, 21. 5. 2014, p. 3). 
               
               
                  
                     (4)
                  
                        JO L 347, 11.12.2006, p. 1. 
               
               
                  
                     (5)
                  
                        Decizia de punere în aplicare (UE) 2015/2429 a Consiliului din 10 decembrie 2015 de autorizare a Letoniei să introducă o măsură specială de derogare de la articolul 26 alineatul (1) litera (a) și de la articolele 168 și 168a din Directiva 2006/112/CE privind sistemul comun al taxei pe valoarea adăugată, JO L 334, 22.12.2015, p. 15-17.